b'\n_START_ARTICLE_\nDan Aykroyd\n_START_SECTION_\nMlade godine\n_START_PARAGRAPH_\nAykroyd se rodio u Ottawi u Kanadi 1952. kao dijete Petera Hugha Samuela Aykroyda, savjetnika kanadskog ministra Pierrea Trudeaua, i Lorraine Goughon. Njegov brat Peter Aykroyd je tako\xc4\x91er postao glumac. Rodio se sa sindaktilijom na no\xc5\xbenim prstima._NEWLINE_Dan Aykroyd je poha\xc4\x91ao Lisgar Collegiate Institut, katoli\xc4\x8dku \xc5\xa1kolu St. Pius X i St. Patrick\xe2\x80\x99s u Ottawi, iz koje je izba\xc4\x8den zbog neslane \xc5\xa1ale. Kasnije je i\xc5\xa1ao studirati kriminalistiku i sociologiju na sveu\xc4\x8dili\xc5\xa1tu Carleton, ali je odustao prije zavr\xc5\xa1etka studija.\n_START_SECTION_\nKarijera\n_START_PARAGRAPH_\nAykroyd je po\xc4\x8deo kao komi\xc4\x8dar u raznim kanadskim no\xc4\x87nim klubovima te se pridru\xc5\xbeio grupi \xe2\x80\x9eThe Second City\xe2\x80\x9c. Kasnije je stekao slavu u humoristi\xc4\x8dnom showu \xe2\x80\x9eSaturday Night Live\xe2\x80\x9c gdje je glumio i pisao 4 sezone, od 1975. do 1979, te je za tu emisiju osvojio nagradu Emmy. Bio je poznat po imitiranju slavnih li\xc4\x8dnosti, kao \xc5\xa1to su Jimmy Carter, Richard Nixon i Julia Child. Tamo se i sprijateljio sa Johnom Belushijem sa kojim je u tom showu izumio alter ego bra\xc4\x87u Blues. Zajedno su nastupili u komediji \xe2\x80\x9c1941.\xe2\x80\x9d koju je re\xc5\xbeirao Steven Spielberg, ali je ona pro\xc5\xa1la lo\xc5\xa1e u kinima i kod kritike. Ipak, onda su adaptirali svoje likove iz showa \xe2\x80\x9cSaturday Night Live\xe2\x80\x9d i snimili komediju \xe2\x80\x9cBra\xc4\x87a Blues\xe2\x80\x9d koja je postigla veliki uspjeh i postala kultni film. 1983. Aykroyd je nastupio u hit komediji "Kolo sre\xc4\x87e" u kojoj mu je partner bio Eddie Murphy - zanimljivo, u tom filmu su isprva trebali nastupiti Gene Wilder i Richard Pryor. Aykroyd i Belushi jo\xc5\xa1 su jednom su nastupili u komediji \xe2\x80\x9cSusjedi\xe2\x80\x9d prije nego \xc5\xa1to je Belushi preminuo od trovanja alkoholom._NEWLINE_Aykroyda je to pogodilo a i napisao je scenarij za film \xe2\x80\x9cIstjeriva\xc4\x8di duhova\xe2\x80\x9d sa njim na umu. Kasnije je njega zamijenio Bill Murray i \xe2\x80\x9cIstjeriva\xc4\x8di duhova\xe2\x80\x9d su postali Aykroydov najve\xc4\x8di komercijalni uspjeh. Za dramu \xe2\x80\x9cVoze\xc4\x87i gospo\xc4\x91icu Daisy\xe2\x80\x9d je 1989. \xc4\x8dak nominiran za Oscara kao najbolji sporedni glumac. Ipak, u 1990-ima mu je karijera po\xc4\x8dela slabiti. Filmovi \xe2\x80\x9cNi\xc5\xa1ta osim nevolje\xe2\x80\x9d, \xe2\x80\x9cSjever\xe2\x80\x9d i erotska satira \xe2\x80\x9cExit to Eden\xe2\x80\x9d su propali na blagajnama i kod kritike. Od tada glumi u malim ulogama u serijama ili filmovima. Ni nastavak filma "Bra\xc4\x87a Blues" 1998. nije postigao ve\xc4\x87i odjek, iako se tu i tamo pojavio u nekom hvaljenom filmu, kao \xc5\xa1to je crna krimi komedija "Pla\xc4\x87enik" iz 1997. 2005. je snimio dokumentarac "Dan Aykroyd Unplugged on UFOs" u kojem je otvoreno izjavio da vjeruje u NLO-e i da bi se javnost trebala vi\xc5\xa1e informirati o tom fenomenu._NEWLINE_1994. dobio je po\xc4\x8dasnu titulu doktorata literature od sveu\xc4\x8dili\xc5\xa1ta Carleton, a 1998. je postao po\xc4\x8dasni \xc4\x8dlan udruge "Order of Canada". 2006. je po\xc4\x8deo posao sa distribucijom vina iz Niagare._NEWLINE_Aykroyd je bio zaru\xc4\x8den neko vrijeme za glumicu Carrie Fisher, no ipak se kasnije o\xc5\xbeenio za glumicu Donnu Dixon 1983. sa kojom ima tri k\xc4\x87erke: Danielle Alexandra (ro\xc4\x91ena 18. studenog 1989.), Belle Kingston (ro\xc4\x91ena 9. lipnja 1993.) i Stella Irene August (ro\xc4\x91ena 5. travnja 1998.).'